เสียทรง! JTS หลุด 100 บาท 3 เดือนรูด 500% วิตกคริปโตขาลง
JTS ร่วงยาว! 3 เดือนราคาดิ่งเกิน 500% หลุด 100 บาท วิตกตลาดคริปโตฯผันผวนฉุดความเชื่อมั่นนักลงทุน โดยปิดตลาดภาคเช้าอยู่ที่ 91.25 บาท 
JTS ร่วงยาว! 3 เดือนราคาดิ่งเกิน 500% หลุด 100 บาท วิตกตลาดคริปโตฯผันผวนฉุดความเชื่อมั่นนักลงทุน โดยปิดตลาดภาคเช้าอยู่ที่ 91.25 บาท
26 ก.ค. 2565

ผู้สื่อข่าวรานงานว่า วันนี้ (26 ก.ค. 65) ราคาหุ้น บริษัท จัสมิน เทคโนโลยี โซลูชั่น จำกัด (มหาชน) หรือ JTS ปิดตลาดช่วงภาคเช้าอยู่ที่ระดับ 91.25 บาท ลบไป 14.51 บาท หรือ 13.51% ทำจุดสูงสุดที่ระดับ 102.00 บาท ทำจุดต่ำสุดที่ระดับ 88.00 บาท ด้วยมูลค่าซื้อขาย 302.27 ล้านบาท

สำหรับราคาหุ้น JTS ค่อยๆอ่อนตัวลงมาตลอดในช่วง 3 เดือนที่ผ่านมา นับจากทำจุดสูงสุดที่ระดับ 586 บาท เมื่อวันที่ 22 เม.ย. 65 แล้วไหล่ลงมาจนล่าสุดหลุดราคา 100 บาทเป็นวันแรก และราคาหุ้นปรับตัวลงแล้ว 542.19%  
อนึ่งราคาหุ้นมีการอ่อนตัว ส่วนหนึ่งเคลื่อนไหวไปในทิศทางของผลตอบแทนตลาดคริปโตเคอร์เรนซีที่เกิดความผันผวน โดยจากราคาคริปโตฯ เคยขึ้นไปอยู่ที่ระดับสูง 68,000 ดอลลาร์ กระทั้งราคากลับร่วงลงมาอยู่ที่ 19,049 ดอลลาร์ ในวันที่ (18 มิ.ย.65) ซึ่งเป็นการปรับตัวลงทำจุดต่ำสุดในรอบ 1 ปี 6 เดือน
ทั้งนี้ สาเหตุหนึ่งน่าจะมาจากการขึ้นอัตราดอกเบี้ยของธนาคารกลางสหรัฐ (เฟด) ภายหลังประกาศตัวเลขเงินเฟ้อ 8.6% ของเดือน มิ.ย. อยู่ในระดับสูงสุดในรอบ 40 ปี เนื่องจากถือว่าคริปโตเคอร์เรนซีเป็นสินทรัพย์ที่มีความเสี่ยงสูง ทำให้เกิดการสั่นคลอนต่อการลงทุนมายังบริษัทจดทะเบียนที่อยู่ในตลาดหลักทรัพย์ที่เข้าไปลงทุนเหมืองขุดบิตคอยน์ โดยสังเกตจากราคาหุ้นอย่าง JTS ที่ปรับตัวลดลงมาอย่างต่อเนื่อง
รวมถึงกรณีซิปเม็กซ์ แจ้งระงับการถอนเงินบาท และสินทรัพย์ดิจิทัล โดยให้เหตุผลว่าเนื่องจากสถานการณ์ความผันผวนของตลาด รวมถึงปัญหาทางการเงินที่เกิดขึ้นจากคู่ค้าทางธุรกิจหลักนั้น ประเด็นดังกล่าวกดดันให้เหรียญ ZMT ปรับตัวลดลงมากว่า 30%
ด้านบริษัทหลักทรัพย์ เอเซีย พลัส จำกัด (ASPS) เผยว่า ประเด็นซิปเม็กซ์สร้าง Sentiment เชิงลบให้กับบริษัทจดทะเบียนที่เข้าไปลงทุนใน Zipmex เพื่อต่อยอดธุรกิจอย่าง PLANB ที่เข้าลงทุนใน Zipmex ด้วยเม็ดเงิน 70 ล้านบาท และ MACO เข้าลงทุนมูลค่า 140 ล้านบาท โดยจะเห็นได้ว่าตลาดคริปโตฯเคยคึกคักมาก
ส่วนหนึ่งเกิดจากการผลักดันจากสภาพคล่องส่วนเกินในระบบ แต่ในปีนี้การเร่งขึ้นดอกเบี้ย บวกกับการทยอยปรับลดขนาดงบดุลลง กดดันให้สภาพคล่องในระบบที่ลดลง รวมถึงตลาดคริปโตผันผวน และปรับฐานลงมาแรง
นอกจากนี้ บล.เอเซีย พลัส ได้ทำการรวบรวมว่ามีบริษัทจดทะเบียนในไทยประกอบธุรกิจเกี่ยวข้อง Crypto currency โดยแบ่งเป็น 4 ประเภท คือ ICO portal , รับชำระค่าสินค้า บริการ , ลงทุนใน Crypto currency และขุดเหรียญ Bitcoin Mining
ทั้งนี้พบว่า JTS มีส่วนเกี่ยวข้องกับการประกอบธุรกิจในสกุลเงินดิจิตอลอยู่ 2 ส่วน คือ เป็นบริษัทที่ทำ ICO Portal และบริษัทที่เข้าลงทุนสกุลเงินดิจิตอลโดยตรง(Crypto currency)